CELEX: 52020PC0787
Language: mt
Date: 2020-12-09 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim ġdid dwar is-sajd bejn l-Unjoni Ewropea u r-Renju tan-Norveġja

IL-KUMMISSJONI EWROPEA
            Brussell, 9.12.2020
            COM(2020) 787 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim ġdid dwar is-sajd bejn l-Unjoni Ewropea u r-Renju tan-Norveġja
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               Il-Kummissjoni tipproponi li jinfetħu negozjati man-Norveġja għal ftehim ġdid dwar is-sajd li jistabbilixxi l-qafas għall-ġestjoni tal-istokkijiet tal-ħut kondiviżi u l-aċċess għall-ilmijiet u r-riżorsi.
            
            
               Fid-dawl tal-ħruġ tar-Renju Unit mill-Unjoni Ewropea, in-Norveġja indikat li trid tissostitwixxi l-Ftehim attwali dwar is-sajd bejn ir-Renju tan-Norveġja u l-Komunità Ekonomika Ewropea (“il-Ftehim tal-1980”). F’Lulju, in-Norveġja indikat lill-Kummissjoni li kienet qed tikkunsidra li tagħti l-avviż meħtieġ ta’ 9 xhur fil-15 ta’ Settembru 2020 biex tagħti bidu għat-terminazzjoni tal-Ftehim, li għalhekk ikun jintemm fil-15 ta’ Ġunju 2021. It-terminazzjoni tal-Ftehim mingħajr ma jiġi sostitwit tneħħi l-bażi legali għall-aċċess reċiproku għall-ilmijiet u b’hekk ikollha impatt negattiv fuq il-flotot tal-UE. Madankollu, 9 xhur jagħtu lill-Unjoni perjodu ta’ żmien qasir ħafna biex tistabbilixxi l-pożizzjoni ta’ negozjar tagħha u biex tikkonkludi ftehim ġdid, u b’hekk iżżid l-inċertezza.
            
            
               
                  Il-Ftehim tal-1980 huwa l-ftehim bilaterali ewlieni li jirregola r-relazzjonijiet tas-sajd tal-Unjoni man-Norveġja. Dan ikopri l-istokkijiet kollha ġestiti b’mod konġunt fil-Baħar tat-Tramuntana, fi Skagerrak u f’Kattegat, u jipprovdi l-bażi legali għal konsultazzjonijiet annwali biex jiġu stabbiliti l-opportunitajiet tas-sajd u biex tittieħed deċiżjoni dwar aspetti oħra ta’ ġestjoni konġunta, bħall-kontroll. Huwa wkoll marbut mill-qrib ma’ diversi ftehimiet oħra: il-Ftehim ta’ Oporto (konkluż fiż-żmien tal-iffirmar tal-Ftehim ŻEE), il-Ftehim ta’ Viċinat bejn l-Iżvezja u n-Norveġja, u l-Ftehim ta’ Skagerrak u Kattegat.
               
               
                  Filwaqt li wħud mill-opportunitajiet tas-sajd se jkunu koperti minn ftehim ġdid u separat bejn ir-Renju Unit, in-Norveġja u l-Unjoni, stokkijiet tal-ħut oħrajn se jibqgħu taħt is-sovranità tal-Unjoni u n-Norveġja biss.
               
               
                  Minħabba x-xewqa tan-Norveġja li tissostitwixxi l-Ftehim tal-1980 u f’konformità mal-Artikolu 63(1) tal-Konvenzjoni tan-Nazzjonijiet Uniti dwar il-Liġi tal-Baħar
                     1
                  , jenħtieġ li l-Unjoni u n-Norveġja jaqblu dwar il-miżuri meħtieġa biex jikkoordinaw u jiżguraw il-konservazzjoni u l-iżvilupp tal-istokkijiet ġestiti b’mod konġunt fl-Atlantiku tal-Grigal. 
               
               
                  Sabiex tkun evitata t-terminazzjoni tal-Ftehim eżistenti li jħalli vojt legali li jkollu impatt sinifikanti fuq l-attivitajiet tal-flotot tal-UE, in-Norveġja qablet li tidħol f’negozjati għal ftehim ġdid. Sakemm dawn jiġu konklużi, il-Ftehim tal-1980 se jibqa’ fis-seħħ. In-Norveġja qablet ma’ dan l-approċċ bil-kundizzjoni li n-negozjati jibdew f’Jannar 2021. Dawn se jsiru b’mod parallel man-negozjati trilaterali li jinvolvu lir-Renju Unit.
               
            
            
               Għal dan il-fini, l-Unjoni Ewropea tfittex li tikkonkludi ftehim ġdid dwar is-sajd (“il-Ftehim”) mar-Renju Unit u mar-Renju tan-Norveġja.
            
            
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Mis-16 ta’ Ġunju 1980, l-arranġamenti tas-sajd bejn l-Unjoni Ewropea u n-Norveġja kienu bbażati fuq il-“Ftehim dwar is-Sajd bejn ir-Renju tan-Norveġja u l-Komunità Ekonomika Ewropea”. Il-Ftehim tal-1980, li jkopri l-Baħar tat-Tramuntana u l-Atlantiku tal-Grigal, huwa l-aktar ftehim importanti dwar is-sajd li l-Unjoni għandha ma’ pajjiż ieħor, f’termini ta’ skambju ta’ possibbiltajiet tas-sajd u miżuri ta’ ġestjoni konġunta. Wara perjodu inizjali ta’ 10 snin, il-Ftehim issa jiġġedded awtomatikament kull 6 snin sakemm waħda mill-partijiet ma tagħtix avviż ta’ terminazzjoni ta’ 9 xhur. L-aħħar tiġdid awtomatiku seħħ fl-2015, għall-perjodu sas-16 ta’ Ġunju 2021.
               
               
                  Il-Ftehim tal-1980 jipprovdi l-bażi legali għall-qbil dwar il-qabdiet totali permissibbli (TACs) minn stokkijiet ġestiti b’mod konġunt u għall-aċċess reċiproku li jippermetti lill-bastimenti tal-partijiet jistadu fl-ilmijiet ta’ xulxin. Jenħtieġ li l-Ftehim il-ġdid iżomm il-kundizzjonijiet tal-aċċess reċiproku u l-ishma tal-kwoti eżistenti, filwaqt li jibni fuq l-attività tradizzjonali tal-flotta tal-Unjoni.
               
               
                  Il-Ftehim il-ġdid se jaqa’ fil-kamp ta’ applikazzjoni usa’ tal-politika komuni tas-sajd (PKS). Dan se jipprovdi l-bażi għar-relazzjonijiet tas-sajd f’żoni fejn l-istokkijiet huma ġestiti b’mod konġunt man-Norveġja, bil-ħsieb li jiġu promossi l-isfruttament, il-ġestjoni u l-konservazzjoni sostenibbli tar-riżorsi bijoloġiċi tal-baħar, f’konformità mal-objettivi tal-PKS u l-prinċipji ta’ governanza tajba.
               
            
            
               •Konsistenza ma’ politiki oħra tal-Unjoni
            
            
               
                  Mhux applikabbli.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  Il-bażi ġuridika għad-Deċiżjoni hija l-Artikolu 218 tat-Trattat dwar il-Funzjonament tal-Unjoni Ewropea (TFUE), li tistabbilixxi l-proċedura għan-negozjar u l-konklużjoni ta’ ftehimiet internazzjonali.
               
            
            
               •Sussidjarjetà (għall-kompetenza mhux esklużiva)
            
            
               
                  Mhux applikabbli (kompetenza esklużiva).
               
            
            
               •Proporzjonalità
            
            
               
                  Id-Deċiżjoni hija proporzjonali mal-objettiv.
               
            
            
               •Għażla tal-istrument
            
            
               
                  L-istrument huwa previst fl-Artikolu 218(3) u (4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Mhux applikabbli.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-Impatt
            
            
               
                  Mhux applikabbli.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
            
               
                  Mhux applikabbli.
               
            
         
         
            
               4.IMPLIKAZZJONIJIET BAĠITARJI
            
            
               
                  Mhux applikabbli.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  In-negozjati mistennija jinbdew fir-raba’ kwart tal-2021.
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda:
               
               
                  - 
                        il-Kunsill jawtorizzaha tiftaħ u twettaq negozjati għall-konklużjoni ta’ ftehim ġdid dwar is-sajd mar-Renju tan-Norveġja;
               
               
                  - 
                        il-Kummissjoni tinħatar bħala n-negozjatur tal-UE f’din il-kwistjoni;
               
               
                  - 
                        il-Kummissjoni twettaq in-negozjati b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
               
               
                  - 
                        li l-Kunsill japprova d-direttivi tan-negozjati mehmużin ma’ din ir-Rakkomandazzjoni.
               
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim ġdid dwar is-sajd bejn l-Unjoni Ewropea u r-Renju tan-Norveġja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-Rakkomandazzjoni tal-Kummissjoni,
            
         
         
            
               Billi,
            
            
               (1)Ir-relazzjonijiet tas-sajd tal-Unjoni man-Norveġja huma bbażati fuq il-Ftehim dwar is-Sajd bejn ir-Renju tan-Norveġja u l-Komunità Ekonomika Ewropea, li ġie ffirmat fis-27 ta’ Frar 1980 u daħal fis-seħħ fis-16 ta’ Ġunju 1981.
            
            
               (2)Wara perjodu inizjali ta’ 10 snin, dak il-Ftehim jiġi estiż awtomatikament għal perjodi addizzjonali ta’ 6 snin, bl-aktar estensjoni riċenti li tibda fl-2015.
            
            
               (3)Il-Ftehim ikopri l-Baħar tat-Tramuntana, Skagerrak u l-Atlantiku tal-Grigal, u jippermetti l-iffissar ta’ qabdiet totali permissibbli għal stokkijiet konġunti, it-trasferimenti ta’ possibbiltajiet tas-sajd, il-miżuri tekniċi konġunti u l-kwistjonijiet relatati mal-kontroll u l-infurzar.
            
            
               (4)In-Norveġja indikat ix-xewqa tagħha li tissostitwixxi l-Ftehim attwali fid-dawl tal-impatt sinifikanti li l-ħruġ tar-Renju Unit mill-Unjoni mistenni li jkollu fuq il-ġestjoni kondiviża tal-istokkijiet fl-Atlantiku tal-Grigal. Wara l-perjodu ta’ tranżizzjoni għall-ħruġ tar-Renju Unit (li se jiskadi fi tmiem l-2020), l-istokkijiet se jkunu koperti minn ftehimiet bilaterali jew trilaterali. Dawk l-ilmijiet li jgħixu fihom taħt il-ġuriżdizzjoni tar-Renju Unit, l-Unjoni u n-Norveġja se jkunu soġġetti għal ftehim trilaterali separat. Fid-dawl tax-xewqa tan-Norveġja li tissostitwixxi l-Ftehim attwali, se jkun meħtieġ ftehim bilaterali ġdid fir-rigward ta’ dawk li jaqgħu biss taħt il-ġuriżdizzjoni tan-Norveġja u l-Unjoni.
            
            
               (5)F’konformità mal-Artikolu 63(1) tal-Konvenzjoni tan-Nazzjonijiet Uniti dwar il-Liġi tal-Baħar
                  2
                u b’kunsiderazzjoni tar-relazzjonijiet ġenerali tal-Unjoni man-Norveġja, huwa importanti li tinżamm il-kooperazzjoni dwar is-sajd responsabbli biex jiġu żgurati l-konservazzjoni fit-tul u l-isfruttar sostenibbli tar-riżorsi ħajjin tal-baħar.
            
            
               (6)Għalhekk jenħtieġ li jinfetħu negozjati man-Norveġja, bil-ħsieb li jiġi konkluż ftehim bilaterali ġdid dwar is-sajd.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, ftehim ġdid dwar is-sajd mar-Renju tan-Norveġja.
            
            
               Artikolu 2
            
            
               Id-direttivi ta’ negozjar huma stabbiliti fl-Anness.
            
            
               Artikolu 3
            
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd.
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        Il-Konvenzjoni tan-Nazzjonijiet Uniti dwar il-Liġi tal-Baħar (ĠU L 179, 23.6.1998, p. 3).
                  
               
               
                  
                     (2)
                  
                        Il-Konvenzjoni tan-Nazzjonijiet Uniti dwar il-Liġi tal-Baħar, (ĠU L 179, 23.6.1998, p. 3).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 9.12.2020
            COM(2020) 787 final
            ANNESS
            tar-
            Rakkomandazzjoni għal
            DEĊIŻJONI TAL-KUNSILLli tawtorizza l-ftuħ ta’ negozjati għal ftehim ġdid dwar is-sajd bejn l-Unjoni Ewropea u r-Renju tan-Norveġja
            
               
         
         
            
               ANNESS
            
            
               Direttivi għan-negozjar ta’ ftehim ġdid dwar is-sajd mar-Renju tan-Norveġja
            
            
               1.L-objettiv tan-negozjati huwa li jiġi konkluż ftehim ġdid li jistabbilixxi l-prinċipji ġenerali u l-objettivi tar-relazzjonijiet tas-sajd tal-Unjoni man-Norveġja u jistabbilixxi qafas għall-ġestjoni tal-istokkijiet kondiviżi tal-ħut u għall-aċċess reċiproku għall-ilmijiet u r-riżorsi.
            
            
               2.Il-Ftehim għandu jkopri l-kooperazzjoni dwar l-iżvilupp ta’ miżuri għall-isfruttar sostenibbli u l-konservazzjoni tar-riżorsi, inkluż l-evitar tal-iskartar.
            
            
               B’mod partikolari, il-Kummissjoni għandha timmira li:
            
            
               ·tiżgura li tali miżuri jkunu nondiskriminatorji u jsegwu approċċ ibbażat fuq ix-xjenza allinjat mal-objettiv li jinkiseb rendiment massimu sostenibbli għall-istokkijiet ikkonċernati;
            
            
               ·jinkludu dispożizzjonijiet dwar il-kooperazzjoni dwar il-kontroll u l-infurzar, il-ġbir tad-data u l-pariri xjentifiċi;
            
            
               ·tiżgura sajd responsabbli kontinwu biex tkun żgurata l-konservazzjoni fit-tul u l-isfruttament sostenibbli tar-riżorsi bijoloġiċi tal-baħar, f’konformità mal-prinċipji rilevanti skont id-dritt internazzjonali;
            
            
               ·tippreserva l-opportunitajiet tas-sajd tal-Unjoni u tevita d-diżlokazzjoni ekonomika tal-attivitajiet tas-sajd tal-partijiet;
            
            
               ·tippreserva l-kundizzjonijiet tal-aċċess reċiproku u l-ishma ta’ kwota stabbli eżistenti, li jistgħu jiġu aġġustati biss bil-kunsens tal-partijiet;
            
            
               ·tinkludi l-modalitajiet għat-trasferimenti u l-iskambji tal-kwoti u għall-iffissar tal-qabdiet totali permissibbli annwali jew pluriennali jew tal-limitazzjonijiet tal-isforz abbażi ta’ strateġiji ta’ ġestjoni fit-tul;
            
            
               ·tinkludi l-modalitajiet għall-ħruġ tal-awtorizzazzjonijiet tas-sajd u tad-dispożizzjonijiet li jiżguraw it-trattament ugwali u l-konformità, inklużi l-attivitajiet konġunti ta’ kontroll u ta’ spezzjoni.
            
            
               3.Il-Ftehim se jistabbilixxi qafas istituzzjonali adatt għall-kooperazzjoni dwar il-konservazzjoni u l-ġestjoni tal-istokkijiet kondiviżi tal-ħut li jippermetti approċċ koerenti għall-ġestjoni tal-istokkijiet kondiviżi fid-dawl ta’ ftehimiet oħra possibbilment miftiehma mill-UE għall-partijiet ikkonċernati.
            
            
               4.In-negozjati bilaterali dwar il-kundizzjonijiet tal-aċċess reċiproku u l-ishma tal-kwoti tas-sajd bejn l-Unjoni Ewropea u r-Renju tan-Norveġja għandhom iqisu l-eżiti wara n-negozjati tal-Ftehim trilaterali dwar is-Sajd tal-Unjoni mar-Renju Unit tal-Gran Brittanja u l-Irlanda ta’ Fuq u mar-Renju tan-Norveġja, li jkopri l-istokkijiet li jinsabu fl-ilmijiet tal-Unjoni kif ukoll fl-ilmijiet li jaqgħu taħt is-sovranità u l-ġuriżdizzjoni tar-Renju Unit u tar-Renju tan-Norveġja.
            
            
               5.Il-Ftehim għandu jiġi konkluż fil-ħin sabiex jiġi żgurat li jissostitwixxi l-Ftehim attwali sal-2023. Għalhekk għandu jkun fih klawżola li tħassar il-Ftehim.